(24)

It-Taqsima 16 li ġejja tiddaħħal wara l-Artikolu 56c: “TAQSIMA 16 Għajnuna involuta fi prodotti finanzjarji appoġġati mill-Fond InvestEU Artikolu 56d Kamp ta’ applikazzjoni u kundizzjonijiet komuni 1. Din it-Taqsima għandha tapplika għall-għajnuna involuta fi prodotti finanzjarji appoġġati mill-Fond InvestEU li jipprovdu għajnuna lill-imsieħba inkarigati mill-implimentazzjoni, lill-intermedjarji finanzjarji jew lill-benefiċjarji finali. 2. L-għajnuna għandha tkun kompatibbli mas-suq intern skont it-tifsira tal-Artikolu 107(3) tat-Trattat u għandha tkun eżentata mir-rekwiżit ta’ notifika tal-Artikolu 108(3) tat-Trattat, sakemm il-kundizzjonijiet stabbiliti fil-Kapitolu I, f’dan l-Artikolu, u, jew fl-Artikolu 56e jew fl-Artikolu 56f, ikunu sodisfatti. 3. L-għajnuna għandha tikkonforma mal-kundizzjonijiet applikabbli kollha stabbiliti fir-Regolament (UE) 2021/523 u l-Linji Gwida dwar l-Investiment tal-InvestEU stabbiliti fl-Anness tar-Regolament Delegat tal-Kummissjoni (UE) 2021/1078 (*). 4. Il-limiti massimi stabbiliti fl-Artikoli 56e u 56f għandhom japplikaw għall-finanzjament totali pendenti, safejn dak il-finanzjament ipprovdut taħt kwalunkwe prodott finanzjarju appoġġat mill-Fond InvestEU, ikun fih l-għajnuna. Il-limiti massimi għandhom japplikaw: (a) għal kull proġett fil-każ ta’ għajnuna koperta mill-Artikolu 56e(2) u (4), l-Artikolu 56e(5), il-punt (a)(i), l-Artikolu 56e(6) u (7), l-Artikolu 56e(8), il-punti (a) u (b) u l-Artikolu 56e(9; (b) għal kull benefiċjarju finali fil-każ ta’ għajnuna koperta mill-Artikolu 56e(5), il-punti (a)(ii) u (iii), l-Artikolu 56e(8), il-punt (d), l-Artikolu 56e(10) u l-Artikolu 56f. 5. L-għajnuna ma għandhiex tingħata fil-forma ta’ rifinanzjament ta’ jew garanziji fuq portafolji eżistenti ta’ intermedjarji finanzjarji. Artikolu 56e Il-kundizzjonijiet għall-għajnuna involuta fi prodotti finanzjarji appoġġati mill-Fond InvestEU 1. L-għajnuna lill-benefiċjarju finali taħt prodott finanzjarju appoġġat mill-Fond InvestEU għandha: (a) tikkonforma mal-kundizzjonijiet stabbiliti f’wieħed mill-paragrafi 2 sa 9; u (b) fejn il-finanzjament jiġi pprovdut fil-forma ta’ self lill-benefiċjarju finali, ikollu rata ta’ imgħax li tikkorrispondi mill-inqas mar-rata bażi tar-rata ta’ referenza applikabbli fil-ħin tal-għoti tas-self. 2. Għajnuna għal proġetti ta’ interess komuni fil-qasam tal-infrastruttura tal-konnettività diġitali trans-Ewropea ffinanzjati skont ir-Regolament (UE) 2021/1153 jew mogħtija tikketta tal-kwalità tas-Siġill ta’ Eċċellenza skont dak ir-Regolament għandha tingħata biss lil proġetti li jissodisfaw il-kundizzjonijiet ġenerali u speċifiċi kollha ta’ kompatibbiltà stabbiliti fl-Artikolu 52b. L-ammont nominali tal-finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 150 miljun. 3. Għajnuna għal investimenti f’networks fissi tal-broadband biex jiġu konnessi biss ċerti muturi soċjoekonomiċi eliġibbli għandha tkun konformi mal-kundizzjonijiet li ġejjin: (a) l-għajnuna għandha tingħata biss lil proġetti li jissodisfaw il-kundizzjonijiet kollha ta’ kompatibbiltà stabbiliti fl-Artikolu 52 sakemm ma jkunx indikat mod ieħor fil-punti (c) u (d) ta’ dan il-paragrafu; (b) l-ammont nominali tal-finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 150 miljun; (c) il-proġett jgħaqqad biss muturi soċjoekonomiċi li huma amministrazzjonijiet pubbliċi jew entitajiet pubbliċi jew privati inkarigati bit-tħaddim ta’ servizzi ta’ interess ġenerali jew ta’ servizzi ta’ interess ekonomiku ġenerali skont it-tifsira tal-Artikolu 106(2) tat-Trattat. Il-proġetti li jinkludu elementi jew entitajiet minbarra dawk speċifikati taħt dan il-punt huma esklużi; (d) b’deroga mill-Artikolu 52(4), il-falliment tas-suq identifikat irid jiġi vverifikat jew permezz ta’ mmappjar xieraq disponibbli jew, meta dan l-immappjar ma jkunx disponibbli, permezz ta’ konsultazzjoni pubblika, kif stabbilit kif ġej: (i) l-immappjar jista’ jitqies xieraq jekk ma jkunx eqdem minn 18-il xahar u jinkludi n-networks kollha li kapaċi jipprovdu b’mod affidabbli veloċitajiet ta’ millinqas 100 Mbps għad-download iżda inqas minn 300 Mbps għad-download (veloċitajiet ta’ limitu) li jgħaddu mill-bini ta’ mutur soċjoekonomiku eliġibbli identifikat fil-punt (c). Dan l-immappjar għandu jitwettaq mill-awtorità pubblika kompetenti, għandu jqis in-networks kollha li kapaċi jipprovdu b’mod affidabbli l-veloċitajiet ta’ limitu preżenti jew ippjanati b’mod kredibbli fit-tliet snin li ġejjin jew fl-istess orizzont ta’ żmien bħall-intervent appoġġat ippjanat, li ma jistax ikun iqsar minn sentejn, u għandu jitwettaq (i) għal networks purament fissi fil-livell tal-indirizzi abbażi tal-bini mgħoddi; u (ii) għan-networks fissi bl-aċċess bla fili, fil-livell tal-indirizzi abbażi tal-bini mgħoddi jew abbażi ta’ grilji ta’ massimu ta’ 100x100 metru; (ii) il-konsultazzjoni pubblika trid titwettaq mill-awtorità pubblika kompetenti permezz tal-pubblikazzjoni fuq sit web xieraq li tistieden lill-partijiet interessati jikkummentaw dwar l-abbozz tal-miżura u jressqu informazzjoni sostanzjata dwar networks li kapaċi jipprovdu b’mod affidabbli veloċitajiet ta’ mill-inqas 100 Mbps għad-download iżda inqas minn 300 Mbps għad-download (veloċitajiet ta’ limitu) preżenti jew li huma ippjanati b’mod kredibbli fit-tliet snin li ġejjin jew fl-istess orizzont ta’ żmien bħall-intervent appoġġat ippjanat, li ma jistax ikun iqsar minn sentejn, li jgħaddi mill-bini ta’ mutur soċjoekonomiku eliġibbli kif imsemmi fil-punt (c), abbażi tal-informazzjoni: (i) għal networks purament fissi, fil-livell tal-indirizzi abbażi tal-bini mgħoddi; u (ii) għan-networks fissi b’aċċess bla fili, fil-livell tal-indirizzi abbażi tal-bini mgħoddi jew abbażi ta’ grilji ta’ massimu ta’ 100x100 metru. Il-konsultazzjoni pubblika għandha ddum mill-inqas 30 jum. 4. L-għajnuna għall-produzzjoni tal-enerġija u l-infrastruttura tal-enerġija għandha tikkonforma mal-kundizzjonijiet li ġejjin: (a) l-għajnuna għandha tingħata biss għall-investimenti f’infrastruttura tal-enerġija li tuża l-gass u l-elettriku li mhux eżentata mill-aċċess ta’ partijiet terzi, ir-regolamentazzjoni tat-tariffi u s-separazzjoni f’konformità mal-leġiżlazzjoni dwar is-suq intern tal-enerġija għall-kategoriji ta’ proġetti li ġejjin: (i) fir-rigward tal-infrastruttura tal-gass, il-proġetti inklużi fil-lista prevalenti tal-Unjoni ta’ Proġetti ta’ Interess Komuni fl-Anness VII tar-Regolament (UE) Nru 347/2013 tal-Parlament Ewropew u tal-Kunsill (**); (ii) fir-rigward tal-infrastruttura tal-elettriku: (1) grilji intelliġenti, inklużi investimenti fl-iżvilupp, l-intelliġenza u l-modernizzazzjoni tal-infrastruttura tat-trażmissjoni u d-distribuzzjoni tal-elettriku; (2) proġetti oħra: — li jissodisfaw kwalunkwe wieħed mill-kriterji stabbiliti fl-Artikolu 4(1)(c) tar-Regolament (UE) Nru 347/2013; jew — li huma inklużi fil-lista prevalenti tal-Unjoni ta’ Proġetti ta’ Interess Komuni fl-Anness VII tar-Regolament (UE) Nru 347/2013; (3) proġetti oħra, bl-esklużjoni tal-ħżin tal-elettriku, f’żoni assistiti; (iii) proġetti għall-ħżin tal-elettriku, ibbażati fuq teknoloġija ġdida u innovattiva, irrispettivament mil-livell ta’ vultaġġ tal-konnessjoni man-network; (b) l-għajnuna għall-investiment għall-ġenerazzjoni ta’ enerġija minn sorsi ta’ enerġija rinnovabbli għandha tikkonforma mar-rekwiżiti li ġejjin: (i) l-għajnuna għandha tingħata biss għall-impjanti ġodda magħżula fuq bażi kompetittiva, trasparenti, oġġettiva u mhux diskriminatorja; (ii) l-għajnuna tista’ tingħata wkoll lil impjanti ġodda flimkien ma’ tagħmir għall-ħżin jew elettrolizzaturi tal-idroġenu, sakemm kemm it-tagħmir tal-ħżin tal-elettriku jew tal-idroġenu u l-elettrolizzaturi tal-idroġenu jkunu jużaw biss l-enerġija ġġenerata mill-impjant(i) tal-enerġija rinnovabbli; (iii) l-għajnuna ma għandhiex tingħata għal impjanti tal-idroenerġija li ma jikkonformawx mal-kundizzjonijiet stabbiliti fid-Direttiva 2000/60/KE; (iv) fil-każ ta’ impjanti li jipproduċu bijokarburanti, l-għajnuna għandha tingħata biss għal impjanti li jipproduċu bijokarburanti sostenibbli għajr bijokarburanti bbażati fuq l-ikel. (c) L-ammont nominali tal-finanzjament totali pprovdut lil kwalunkwe benefiċjarju finali għal kull proġett imsemmi fil-punt (a) taħt l-appoġġ tal-Fond InvestEU ma għandux jaqbeż EUR 150 miljun. L-ammont nominali tal-finanzjament totali pprovdut lil kwalunkwe benefiċjarju finali għal kull proġett imsemmi fil-punt (b) taħt l-appoġġ tal-Fond InvestEU ma għandux jaqbeż EUR 75 miljun. 5. L-għajnuna għall-infrastruttura u l-attivitajiet tal-wirt soċjali, edukattiv, kulturali u naturali għandha tikkonforma mal-kundizzjonijiet li ġejjin: (a) l-ammont nominali tal-finanzjament totali pprovdut lil kwalunkwe benefiċjarju finali taħt l-appoġġ tal-Fond InvestEU ma għandux jaqbeż: (i) EUR 100 miljun għal kull proġett għal investimenti fl-infrastruttura użata għall-forniment ta’ servizzi soċjali u għall-edukazzjoni; EUR 150 miljun għal kull proġett għal skopijiet u attivitajiet kulturali u ta’ konservazzjoni tal-patrimonju stabbiliti fl-Artikolu 53(2), inkluż il-wirt naturali; (ii) EUR 30 miljun għal attivitajiet relatati mas-servizzi soċjali; (iii) EUR 75 miljun għal attivitajiet relatati mal-kultura u l-konservazzjoni tal-patrimonju; u (iv) EUR 5 miljun għall-edukazzjoni u t-taħriġ. (b) l-għajnuna ma għandhiex tingħata għal taħriġ li għandu l-għan li jikkonforma mar-rekwiżiti obbligatorji nazzjonali tat-taħriġ. 6. L-għajnuna għat-trasport u għall-infrastrutturi tat-trasport għandha tikkonforma mal-kundizzjonijiet li ġejjin: (a) l-għajnuna għall-infrastruttura, ħlief għall-portijiet, għandha tingħata biss għall-proġetti li ġejjin: (i) proġetti ta’ interess komuni kif definiti fl-Artikolu 3, il-punt (a), tar-Regolament (UE) Nru 1315/2013, ħlief għal proġetti li jikkonċernaw l-infrastruttura tal-port jew tal-ajruport; (ii) konnessjonijiet man-nodi urbani tan-network trans-Ewropew tat-trasport; (iii) materjal fuq ir-roti għall-forniment biss ta’ servizzi tat-trasport ferrovjarju mhux koperti minn kuntratt ta’ servizz pubbliku skont it-tifsira tar-Regolament (KE) Nru 1370/2007 tal-Parlament Ewropew u tal-Kunsill (***), sakemm il-benefiċjarju jkun membru ġdid; (iv) it-trasport urban; (v) infrastruttura tal-iċċarġjar mill-ġdid jew tar-riforniment tal-fjuwil li tissupplixxi lill-vetturi bl-elettriku jew bl-idroġenu rinnovabbli. (b) l-għajnuna għall-proġetti tal-infrastruttura tal-port għandha tikkonforma mar-rekwiżiti li ġejjin: (i) l-għajnuna tista’ tingħata biss għal investimenti fl-infrastruttura tal-aċċess u fl-infrastruttura tal-port li jsiru disponibbli għall-utenti interessati fuq bażi ugwali u mhux diskriminatorja skont it-termini tas-suq; (ii) kwalunkwe konċessjoni jew inkarigu ieħor lil parti terza biex tibni, ittejjeb, topera jew tikri infrastruttura tal-port megħjuna għandha tiġi assenjata fuq bażi kompetittiva, trasparenti, mhux diskriminatorja u mingħajr kundizzjonijiet; (iii) l-għajnuna ma għandhiex tingħata għal investimenti fis-sovrastrutturi tal-port. (c) l-ammont nominali tal-finanzjament totali pprovdut taħt il-punt (a) jew (b) lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 150 miljun. 7. L-għajnuna għall-infrastrutturi l-oħra għandha tikkonforma mal-kundizzjonijiet li ġejjin: (a) l-għajnuna għandha tingħata biss għall-proġetti li ġejjin: (i) investiment fil-provvista tal-ilma u l-infrastruttura tal-ilma mormi għall-pubbliku ġenerali; (ii) investiment fir-riċiklaġġ u t-tħejjija tal-iskart għall-użu mill-ġdid skont l-Artikolu 47(1) sa (6), sakemm ikun immirat għall-ġestjoni tal-iskart iġġenerat minn impriżi oħra; (iii) investiment fl-infrastruttura tar-riċerka; (iv) investiment fil-kostruzzjoni jew it-titjib ta’ faċilitajiet ta’ ragruppament tal-innovazzjoni; (b) l-ammont nominali tal-finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 100 miljun. 8. L-għajnuna għall-ħarsien tal-ambjent, inkluż il-ħarsien tal-klima, għandha tikkonforma mal-kundizzjonijiet li ġejjin: (a) l-għajnuna għandha tingħata biss għall-proġetti li ġejjin: (i) investimenti li jippermettu lill-impriżi jirrimedjaw jew jipprevjenu ħsara lill-ambjent fiżiku (inkluż it-tibdil fil-klima) jew lir-riżorsi naturali mill-attivitajiet proprji ta’ benefiċjarju, sakemm l-investiment imur lil hinn mill-istandards tal-Unjoni għall-protezzjoni ambjentali jew iżid il-livell ta’ protezzjoni ambjentali fin-nuqqas ta’ standards tal-Unjoni jew jikkostitwixxi adattament bikri għall-istandards futuri tal-Unjoni għall-protezzjoni ambjentali; (ii) miżuri li jtejbu l-effiċjenza fl-enerġija ta’ impriża, sakemm ma jsirx it-titjib fl-effiċjenza fl-enerġija biex jiġi żgurat li l-impriża tikkonforma mal-istandards tal-Unjoni diġà adottati, anke jekk dawn ikunu għadhom mhumiex fis-seħħ; (iii) rimedjar ta’ siti kkontaminati, sakemm l-ebda persuna ġuridika jew fiżika responsabbli għall-ħsara ambjentali skont il-liġi applikabbli ma tkun identifikata skont il-prinċipju ta’ “min iniġġes iħallas” kif imsemmi fl-Artikolu 45(3); (iv) studji ambjentali; (v) it-titjib u r-restawr tal-bijodiversità u tal-ekosistemi fejn dik l-attività tikkontribwixxi għall-protezzjoni, il-konservazzjoni jew ir-restawr tal-bijodiversità u għall-kisba tal-kundizzjoni tajba tal-ekosistemi, jew għall-protezzjoni tal-ekosistemi li diġà huma f’kundizzjoni tajba. (b) mingħajr preġudizzju għall-punt (a), fejn il-miżura ta’ għajnuna tirrigwarda t-titjib tal-effiċjenza fl-enerġija ta’ (1) bini residenzjali, (2) bini ddedikat għall-provvista ta’ edukazzjoni jew għal attivitajiet relatati ma’ servizzi soċjali jew għal servizzi tal-ġustizzja, il-pulizija jew it-tifi tan-nar, (3) bini ddedikat għal attivitajiet relatati mal-amministrazzjoni pubblika, jew (4) bini msemmi f’(1), (2) jew (3) u li fih attivitajiet minbarra dawk imsemmija f’(1), (2) jew (3) jokkupaw inqas minn 35 % tal-erja interna tal-art, l-għajnuna tista’ tingħata wkoll għal miżuri li jtejbu simultanjament l-effiċjenza fl-enerġija ta’ dawk il-binjiet u jintegraw kwalunkwe wieħed mill-investimenti li ġejjin jew l-investimenti kollha li ġejjin: (i) impjanti integrati li jiġġeneraw enerġija rinnovabbli fuq il-post tal-bini kkonċernat mill-miżura ta’ għajnuna għall-effiċjenza enerġetika. L-installazzjoni integrata tal-enerġija rinnovabbli fuq il-post għandha x’taqsam mal-produzzjoni tal-elettriku u/jew tas-sħana. Tista’ tiġi kkombinata ma’ tagħmir għall-ħżin tal-enerġija rinnovabbli ġġenerata fuq il-post; (ii) installazzjonijiet ta’ ħżin fuq il-post; (iii) it-tagħmir u l-infrastruttura relatata inkorporati fil-bini għall-iċċarġjar mill-ġdid ta’ vetturi elettriċi tal-utenti tal-bini; (iv) investimenti għad-diġitalizzazzjoni tal-bini, b’mod partikolari biex jiżdied il-potenzjal ta’ intelliġenza tiegħu. L-investimenti għad-diġitalizzazzjoni tal-bini jistgħu jinkludu interventi limitati għal wajers passivi interni jew kejbils strutturati għan-networks tad-data u, jekk ikun meħtieġ, il-parti anċillari tan-network passiv fuq il-proprjetà privata barra l-bini. Il-wajers u l-kejbils għan-networks tad-data barra mill-proprjetà privata huma esklużi. Il-benefiċjarju finali tal-għajnuna jista’ jkun jew sid(ien) tal-bini jew inkwilin(i), skont min jikseb il-finanzjament għall-proġett; (c) l-ammont nominali tal-finanzjament totali pprovdut lil kwalunkwe benefiċjarju finali għal kull proġett imsemmi fil-punt (a) taħt l-appoġġ tal-Fond InvestEU ma għandux jaqbeż EUR 50 miljun; (d) l-ammont nominali tal-finanzjament totali pprovdut għal kull proġett imsemmi fil-punt (b) taħt l-appoġġ tal-Fond InvestEU ma għandux jaqbeż EUR 50 miljun għal kull benefiċjarju finali u bini; (e) l-għajnuna għall-miżuri li jtejbu l-effiċjenza fl-enerġija tal-bini msemmija fil-punt (b) tista’ tkun marbuta wkoll mal-faċilitazzjoni tal-kuntratti tar-rendiment fl-użu tal-enerġija soġġett għall-kundizzjonijiet li ġejjin: (i) l-appoġġ jieħu l-forma ta’ self jew garanzija lill-fornitur tal-miżuri għat-titjib tal-effiċjenza enerġetika skont kuntratt tar-rendiment tal-enerġija, jew jikkonsisti fi prodott finanzjarju mmirat biex jiffinanzja mill-ġdid il-fornitur rispettiv (eż. il-fatturament, il-forfaiting); (ii) l-ammont nominali tal-finanzjament totali pprovdut taħt l-appoġġ tal-Fond InvestEU ma jaqbiżx EUR 30 miljun; (iii) l-appoġġ jingħata lill-SMEs jew lil kumpaniji żgħar b’kapitalizzazzjoni medja; (iv) l-appoġġ huwa pprovdut għall-ikkuntrattar tar-rendiment tal-enerġija skont it-tifsira tal-Artikolu 2(27) tad-Direttiva 2012/27/UE; (v) l-ikkuntrattar għar-rendiment tal-enerġija għandu x’jaqsam ma’ bini msemmi fil-paragrafu 8, punt (b). 9. L-għajnuna għar-riċerka, l-iżvilupp, l-innovazzjoni u d-diġitalizzazzjoni għandha tikkonforma mal-kundizzjonijiet li ġejjin: (a) l-għajnuna tista’ tingħata għal: (i) riċerka fundamentali; (ii) riċerka industrijali; (iii) żvilupp sperimentali; (iv) l-innovazzjoni fil-proċess jew l-innovazzjoni organizzattiva għall-SMEs; (v) servizzi ta’ konsulenza għall-innovazzjoni u servizzi ta’ appoġġ għall-innovazzjoni għall-SMEs; (vi) diġitalizzazzjoni għall-SMEs; (b) għal proġetti li jaqgħu taħt il-punt (a) (i), (ii) u (iii), l-ammont nominali tal-finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 75 miljun. Għal proġetti li jaqgħu taħt il-punti (a), (iv), (v) u (vi), l-ammont nominali tal-finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż EUR 30 miljun. 10. L-SMEs jew, fejn applikabbli, il-kumpaniji żgħar b’kapitalizzazzjoni medja jistgħu, minbarra l-kategoriji ta’ għajnuna previsti fil-paragrafi 2 sa 9, jirċievu wkoll għajnuna fil-forma ta’ finanzjament appoġġat mill-Fond InvestEU sakemm waħda mill-kundizzjonijiet li ġejjin tkun issodisfata: (a) l-ammont nominali tal-finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx EUR 15 miljun u huwa pprovdut lil: (i) SMEs mhux elenkati li għadhom ma kinux qed joperaw f’xi suq jew li ilhom joperaw għal inqas minn 7 snin wara l-ewwel bejgħ kummerċjali tagħhom; (ii) SMEs mhux elenkati li jidħlu fi prodott jew f’suq ġeografiku ġdid, fejn l-investiment inizjali għad-dħul fi prodott jew f’suq ġeografiku ġdid irid ikun ogħla minn 50 % tal-fatturat annwali medju fil-5 snin preċedenti; (iii) SMEs u kumpaniji żgħar b’kapitalizzazzjoni medja li huma intrapriżi innovattivi kif definit fl-Artikolu 2, punt (80); (b) l-ammont nominali tal-finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx EUR 15-il miljun u jingħata lil SMEs jew kumpaniji żgħar b’kapitalizzazzjoni medja li l-attivitajiet prinċipali tagħhom jinsabu f’żoni assistiti sakemm il-finanzjament ma jintużax għar-rilokazzjoni tal-attivitajiet kif definit fl-Artikolu 2, il-punt (61a); (c) l-ammont nominali tal-finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx EUR 2 miljun u jingħata lill-SMEs jew lil kumpaniji żgħar b’kapitalizzazzjoni medja. Artikolu 56f Il-kundizzjonijiet għall-għajnuna involuta fi prodotti finanzjarji intermedjati mmexxija kummerċjalment sostnuti mill-Fond InvestEU 1. Il-finanzjament lill-benefiċjarji finali għandu jiġi pprovdut minn intermedjarji finanzjarji kummerċjali li għandhom jintgħażlu b’mod miftuħ, trasparenti u mhux diskriminatorju abbażi ta’ kriterji oġġettivi. 2. L-intermedjarju finanzjarju kummerċjali li jipprovdi finanzjament lill-benefiċjarju finali għandu jżomm skopertura minima għar-riskju ta’ 20 % ta’ kull tranżazzjoni ta’ finanzjament. 3. L-ammont nominali tal-finanzjament totali pprovdut lil kull benefiċjarju finali permezz tal-intermedjarju finanzjarju kummerċjali ma għandux jaqbeż is-EUR 7,5 miljun. (*) Regolament Delegat tal-Kummissjoni (UE) 2021/1078 tal-14 ta’April 2021 li jissupplimenta r-Regolament (UE) 2021/523 tal-Parlament Ewropew u tal-Kunsill billi jistabbilixxi l-linji gwida għall-investiment għall-Fond InvestEU (ĠU L 234,2.7.2021, p. 18)." (**) Ir-Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU L 115, 25.4.2013, p. 39)." (***) Ir-Regolament (KE) Nru 1370/2007 tal-Parlament Ewropew u tal-Kunsill tat-23 ta’ Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nri 1191/69 u 1107/70 (ĠU L 315, 3.12.2007, p. 1).”;"